CELEX: 32010D0300
Language: sk
Date: 2010-05-25 00:00:00
Title: 2010/300/: Rozhodnutie Komisie z  25. mája 2010 , ktorým sa mení a dopĺňa rozhodnutie 2001/672/ES, pokiaľ ide o časové obdobia na premiestňovanie hovädzieho dobytka na letné pastviny [oznámené pod číslom K(2010) 3188]  (Text s významom pre EHP)

26.5.2010   
            
            
               SK
            
            
               Úradný vestník Európskej únie
            
            
               L 127/19
            
         ROZHODNUTIE KOMISIE
   z 25. mája 2010,
   ktorým sa mení a dopĺňa rozhodnutie 2001/672/ES, pokiaľ ide o časové obdobia na premiestňovanie hovädzieho dobytka na letné pastviny
   [oznámené pod číslom K(2010) 3188]
   (Text s významom pre EHP)
   (2010/300/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (1), a najmä na jeho článok 7 ods. 1,
   keďže:
   
               (1)
            
            
               V nariadení (ES) č. 1760/2000 sa zriaďuje systém identifikácie a registrácie hovädzieho dobytka s cieľom zabezpečiť transparentnosť podmienok výroby a predaja hovädzieho mäsa a výrobkov z hovädzieho mäsa. Na tento účel sa v nariadení požaduje, aby členské štáty zriadili vnútroštátne databázy hovädzieho dobytka, v ktorých sa zaznamenáva pôvod zvieraťa, všetky podniky na území daného štátu a premiestňovanie zvierat. Majiteľom zvierat sa zároveň ukladá povinnosť hlásiť príslušnému orgánu okrem iného každé premiestnenie do podniku a z podniku spolu s dátumami týchto udalostí v lehote stanovenej členským štátom, a to od troch do siedmich dní od výskytu udalosti.
            
         
               (2)
            
            
               V nariadení sa ustanovuje možnosť, že Komisia môže na žiadosť členského štátu predĺžiť maximálnu lehotu a stanoviť zvláštne pravidlá platné pre rôzne horské oblasti, čo sa uskutočnilo prostredníctvom rozhodnutia Komisie 2001/672/ES z 20. augusta 2001 o ustanovení zvláštnych pravidiel použiteľných na premiestňovanie hovädzieho dobytka pri vyháňaní na letné pastviny v horských oblastiach (2).
            
         
               (3)
            
            
               Podľa odôvodnenia 4 rozhodnutia 2001/672/ES musia tieto zvláštne pravidlá znamenať skutočné zjednodušenie a obsahovať iba ustanovenia bezpodmienečne nutné na zabezpečenie úplnej funkčnosti vnútroštátnych databáz hovädzieho dobytka.
            
         
               (4)
            
            
               Rozhodnutie 2001/672/ES sa uplatňuje na takéto premiestňovanie v období od 1. mája do 15. októbra. Praktická skúsenosť s uplatňovaním uvedeného rozhodnutia ukázala, že v niektorých horských oblastiach sa premiestňovanie na letné pastviny začína už v apríli. Na účely zohľadnenia tejto skutočnosti by sa mal rozsah pôsobnosti rozhodnutia 2001/672/ES príslušným spôsobom zmeniť a doplniť.
            
         
               (5)
            
            
               Zvieratá, ktoré sú premiestňované z rôznych fariem na tie isté letné pastviny v horských oblastiach, tam za určitých podmienok prichádzajú za viac než sedem dní. S cieľom znížiť nadbytočnú administratívnu záťaž by sa mali časové lehoty stanovené v rozhodnutí 2001/672/ES prispôsobiť tak, aby sa táto praktická skutočnosť zohľadnila a zároveň nebola ohrozená vysledovateľnosť.
            
         
               (6)
            
            
               Rozhodnutie 2001/672/ES by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Riadiaceho výboru pre poľnohospodárske fondy,
            
         PRIJALA TOTO ROZHODNUTIE:
   Článok 1
   Rozhodnutie 2001/672/ES sa mení a dopĺňa takto:
   
               1.
            
            
               V článku 1 sa dátum „1. mája“ nahrádza dátumom „15. apríla“.
            
         
               2.
            
            
               V článku 2 sa odsek 4 nahrádza takto:
               „4.   Údaje uvedené v zozname uvedenom v odseku 2 sa oznámia príslušnému orgánu v súlade s článkom 7 ods. 1 nariadenia (ES) č. 1760/2000 najneskôr 15 dní po dátume premiestnenia hovädzieho dobytka na pastvinu.“
            
         Článok 2
   Toto rozhodnutie je určené členským štátom.
   
      V Bruseli 25. mája 2010
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 204, 11.8.2000, s. 1.
   
      (2)  Ú. v. ES L 235, 4.9.2001, s. 23.